Dienssentrum - Kombersprojek - NG Kerk Somerset-Wes
Dienssentrum – Kombersprojek
DEEL 'N BIETJIE WARMTE
Onder hierdie opskrif het die Distrikspos van 23 April 2015 'n beriggie en foto geplaas van die eerste geleentheid waar die Helderberg Dienssentrum van hul gebreide komberse oorhandig het. Die berig het as volg gelui:
Altesame 148 komberse is vandag aan die Zandvliet Versorgingsoord in Macassar oorhandig. Die` kombersprojek is verlede November deur die NG Kerk se Helderberg Dienssentrum van stapel gestuur met die doel om behoeftiges in die gemeenskap te help. Kobie Groenewald sê hulle is dankbaar vir die oorweldigende ondersteuning van die projek. "Die komberse is met liefde voltooi en ons is bevoorreg om aan elkeen van die 148 inwoners van die versorgingsoord 'n kombers te kan gee."
Op die foto verskyn van links na regs: Cora van der Veen, Dickie Moller, Joyce Robertson, Cecile Venter, Betta Stapelberg, Kobie Groenewald, Hans Meyer en Ben du Plessis.
Sowat 'n maand later is 14 kombersies oorhandig aan die kinders by Little Angels, 'n sentrum vir gestremde kinders, in Bridgewater. Die opskrif en foto kom uit 'n kort beriggie, ook in die Distrikspos. –>
"Elizabeth Masson, chairperson for Little Angels, says the children absolutely loved the blankets."
Hieronder is uittreksels uit 'n langer artikel in Die Kerkbode van 5 Junie 2015, geskryf deur Annalise Wiid:
Helderberg deel gebreide warmhartigheid uit
Kobie vertel van hulle kombersie-brei projek wat verlede jaar (2014) vlam gevat het.
Sy het 'n sagte plekkie vir Zandvliet Caring Facility in Macassar, digby Somerset-Wes. Die hele reënboog van ons land se mense is daar bymekaar, oud en jonk. En hulle wissel van gestrem tot erg gestrem tot Alzheimers tot skisofrenies tot demensie tot bedlêend. Sy het destyds al gesien: die mense van Zandvliet smag na iets om vas te hou, soos 'n sagte speelding of 'n trooskombersie.
Sy vra toe eers by Helderberg-gemeente of mense nie sagte speelgoed wil skenk nie. Dit veroorsaak 'n speelgoedstorm by die dienssentrum. Wat hulle toe Zandvliet toe vat, met 'n sjokolade vir elke inwoner.
… het Kobie besluit om haar kombersieprojek aan te pak. Jy weet, vertel sy, Zandvliet se elektrisiteitsrekening is tot drie maal hoër in die winter as in die somer. Bloot omdat die inwoners nie genoeg warmte aan hulle lyf het nie.
Kobie het self die eerste blokkies-kombers gebrei en aanmekaar gewerk, mooi versier met blomme. Sy vra 'n spreekbeurt in die kerk. Gaan staan daar voor met haar kombers en een los blokkie. Vertel vir die gemeente hoeveel blokkies nodig is om 'n kombers te maak. Vra hulle hulp. Dominee Danie O'Kennedy staan langs haar. Hy gooi die kombers om sy lyf. En die mense raak aan die brei …
Dit was November 2014. Ook mense van naburige gemeentes en omliggende dorpe het met mening gebrei en gehekel. 'n Tehuis, met 'n gemiddelde ouderdom van 83, was voor in die koor. Mense het by die Dienssentrum kom help. Die wat nie flink genoeg met die breinaalde is nie het wol gebring, blokkies aanmekaar gewerk of los drade weggewerk. Kleurvolle stapels komberse het begin ophoop.
In April 2015, betyds voor die winter, gaan deel die Helderbergers die komberse uit. Almal wat by die Dienssentrum werk, almal wat gebrei en gehekel het, al die dominees van die gemeente, wie ook al wil, ry saam vir die okkasie. Die Zandvlieters wag hulle opgewonde in.
Kobie verduidelik vir hulle: Hierdie mense het die komberse gemaak. Maar eintlik is dit Liewe Jesus wat dit vir julle stuur. Ds. Danie bid.
'n Zandvliet -persooneellid sê: "Ons het nie woorde nie, ons sal vir julle sing." En toe sy die woord "sing" sê trek een van die inwoners los met Die Liefde van Jesus is wonderbaar. Inderdaad. Hy het hulle, deur die sagte, bont kombersies, geseën met ekstra liefde en 'n vashoubare troetelgevoel van menswaardigheid.
En die Helderbergers? Hulle brei vrolik voort, hierdie keer vir die Little Angels. Geseën met die vreugde om te kan deel – hulle handvaardigheid, hulle tyd, hulle omgee. Dankbaar oor 'n warm, ryk samehorigheid.